作者:沈佺期
標題:辛醜歲十月上幸長安時扈從出西嶽作
內容:西鎮何穹崇，壯哉信靈造。諸嶺皆峻秀，中峰特美好。傍見巨掌存，勢如石東倒。頗聞首陽去，開坼此河道。磅礴壓洪源，巍峨壯清昊。雲泉紛亂瀑，天磴屹橫抱。子先呼其巔，宮女世不老。下有府君廟，曆載傳灑掃。皇明應天遊，十月戒豐鎬。微末忝閑從，兼得事蘋藻。宿心愛茲山，意欲拾靈草。陰壑已永閟，雲竇絕探討。芳月期來過，回策思方浩。